b'\n_START_ARTICLE_\nLembit Saarts\n_START_SECTION_\nElulugu\n_START_PARAGRAPH_\nLembit Saarts s\xc3\xbcndis Vana-Kuuste vallas Rebasel talupidaja peres. Oma kooliteed alustas ta 1930. aastatel kodukandis Sipe algkoolis ja j\xc3\xa4tkas seda hiljem Tartu \xc3\xbcldhariduslikus t\xc3\xa4ienduskoolis ja Hugo Treffneri G\xc3\xbcmnaasiumis. Sellele j\xc3\xa4rgnesid aastatel 1942\xe2\x80\x931943 \xc3\xb5pingud K\xc3\xb5rgematel Kujutavkunstide Kursustel, 1943\xe2\x80\x931944 K\xc3\xb5rgemas Kunstikoolis Pallas ja 1944\xe2\x80\x931948 Tartu Riiklikus Kunstiinstituudis._NEWLINE_1949. aastal ta vahistati s\xc3\xbc\xc3\xbcdistatuna osalemises n\xc3\xb5ukogudevastases liikumises ning aastani 1956 viibis ta Kasahstanis vangilaagris. Sealt naasis ta Tartusse._NEWLINE_Lembit Saarts t\xc3\xb6\xc3\xb6tas Tartus joonistus\xc3\xb5petajana ja katseremonditehase kunstnikuna._NEWLINE_Kuulus 1960. aasta kunstir\xc3\xbchmitisse._NEWLINE_Aastal 1960 valmis kunstnikul maja Tartus Veeriku linnaosas \xc3\x95ie t\xc3\xa4naval. Samas asus ka tema ateljee.\n_START_SECTION_\nLooming\n_START_PARAGRAPH_\nSaartsi loomingut kujundas Pallase maalikooli vaimsus. Tema peamised \xc3\xb5petajad olid Johannes V\xc3\xb5erahansu ja Elmar Kits. Oma loomingus otsis ta eeskuju vanemast kunstist, eriti vaimustus ta prantsuse kunstnike Claude Monet\', Auguste Renoir\' ja Pierre Bonnardi loomingust._NEWLINE_Lembit Saarts valdas meisterlikult k\xc3\xb5iki \xc5\xbeanre. Ta viljeles k\xc3\xb5ige enam figuraalkompositsioone, maastikke, akte, portreid, nat\xc3\xbc\xc3\xbcrmorte ja lilli ning tegi seda v\xc3\xa4ga erinevates tehnikates: \xc3\xb5limaal, akvarell, kollaa\xc5\xbe ning joonistused sule ja pliiatsiga._NEWLINE_Tartu kunstin\xc3\xa4itustel osales Saarts alates aastast 1957 ja \xc3\xbcle-eestilistel kunstin\xc3\xa4itustel alates aastast 1959. Tema k\xc3\xbcmnete isikun\xc3\xa4ituste seas olid k\xc3\xb5ige t\xc3\xa4htsamad 1974. ja 1983. aastal Tartu Kunstimuuseumis toimunud n\xc3\xa4itused. Tema t\xc3\xb6\xc3\xb6d olid v\xc3\xa4ljas presidendi kureeritud n\xc3\xa4itustel 2000. aastal Tallinnas ja Berliinis ning 2001. aastal Pariisis._NEWLINE_2006. aasta 11. jaanuarist 28. veebruarini oli V\xc3\xb5ru Linnagaleriis avatud Lembit Saartsi ja Eeva Andi \xc3\xbchisn\xc3\xa4itus "Kahed pildid kahest sajandist".\n_START_SECTION_\nM\xc3\xa4lestuse j\xc3\xa4\xc3\xa4dvustamine\n_START_PARAGRAPH_\nAastal 2006 valmis re\xc5\xbeiss\xc3\xb6\xc3\xb6r Rein Raamatul kunstnikust r\xc3\xa4\xc3\xa4kiv dokumentaalfilm "Lembit Saarts". 18 minutit kestvas filmis saavad s\xc3\xb5na nii kunstnik ise kui ka tema s\xc3\xb5brad ja kunstiajaloolased.\n_START_SECTION_\nIsiklikku\n_START_PARAGRAPH_\nLembit Saartsi abikaasa oli maalikunstnik Eeva Ant.'